Diari Oficial de la Generalitat Valenciana


Sumari del DOGV 5324, del 14-08-2006 (2006/9641)

ORDE de 18 de juliol de 2006, de la Conselleria de Cultura, Educació i Esport, per la qual es resolen els expedients de renovació d'Educació Infantil (segon cicle), incorporació, pròrroga i de modificació dels concerts educatius d'Educació Infantil, Educació Especial, Educació Primària, Educació Secundària Obligatòria, Batxillerat i Cicles Formatius.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5324

Data del DOGV
:   14-08-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/9641


Data del document
:   18-07-2006

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

 Descriptors 

:   * ensenyament primari
    * ensenyament privat
    * educació especial
    * ensenyament secundari
    * centre d'ensenyament
    * educació preescolar
    * ensenyament professional

ORDE de 18 de juliol de 2006, de la Conselleria de Cultura, Educació i Esport, per la qual es resolen els expedients de renovació d'Educació Infantil (segon cicle), incorporació, pròrroga i de modificació dels concerts educatius d'Educació Infantil, Educació Especial, Educació Primària, Educació Secundària Obligatòria, Batxillerat i Cicles Formatius. [2006/F9641]  
Els expedients sobre renovació, incorporació, pròrroga i modificació de concerts educatius han sigut incoats d'ofici o a instància dels titulars dels centres docents privats, segons el que establix el Reial Decret 2377/85, de 18 de desembre, pel qual s'aprova el Reglament de Normes Bàsiques sobre Concerts Educatius (BOE núm. 310 de 27.12.1985) i l'Orde de 29 de desembre del 2004 (DOGV núm. 4.923 de 13.01.2005).  
S'han tingut en compte el calendari d'aplicació dels models de convenis i concerts d'Educació Infantil previstos en la disposició addicional primera de l'Orde de 29 de desembre del 2004.  
S'hi ha contemplat les consignacions pressupostàries existents en les línies de subvenció, previstes en els vigents pressupostos de la Generalitat, per al finançament amb fons públics de les ensenyances que s'han d'impartir en els centres docents privats acollits al règim de concerts educatius.  
En les direccions territorials de Cultura, Educació i Esport s'han tramitat els expedients de sol·licitud. La Inspecció Educativa i els directors territorials de Cultura, Educació i Esport han emés els informes preceptius, així com les comissions territorials de concerts, en l'àmbit de les seues competències.  
La Direcció General d'Ensenyament després, si és el cas, de l'audiència prèvia als interessats, ha elevat la proposta corresponent.  
De conformitat amb la Llei Orgànica 8/1985, de 3 de juliol (BOE núm. 159 de 04.07.1985), Reguladora del Dret a l'Educació; la Llei Orgànica 2/2006, de 3 de maig, d'Educació (BOE núm. 106 de 04.05.2006); el Reial Decret 2377/1985, de 18 de desembre, modificat pel Reial Decret 139/1989, de 10 de febrer (BOE núm. 36 d'11.02.1989) i l'Orde de la Conselleria de Cultura i Educació de 29 de desembre del 2004, per la qual es dicta el procediment a seguir per a sol·licitar l'accés al règim de concerts previstos en la Llei Orgànica 8/1985, de 3 de juliol, a la Comunitat Valenciana, o la renovació, pròrroga o modificació dels citats concerts.  
Fent ús exercici de les atribucions conferides per l'article 35 de la Llei de Govern Valencià,   
ORDENE  
Primer   
Estimar o desestimar, segons el que s'ha establit per a cada un dels casos en els annexos de la present orde, les sol·licituds formulades pels titulars dels centres i les modificacions tramitades d'ofici sobre les matèries següents:  
a) Renovació dels concerts d'Educació Infantil en règim general  
b) Incorporació al règim de concerts educatius.   
c) Pròrroga dels concerts educatius provisionals subscrits en el seu dia entre els centres i la Conselleria de Cultura, Educació i Esport.   
d) Modificacions per alteració del nombre d'unitats.   
Tot això referit als nivells o etapes, nombre d'unitats expressades i pels motius que s'indiquen en els annexos a què es referix la disposició addicional segona d'esta orde.  
Segon  
D'acord amb el que preveu l'apartat quinze i la disposició addicional primera de l'Orde de 29 de desembre del 2004, els concerts que es formalitzen per aprovació de la present disposició tindran les següents característiques i duració:  
. Educació Infantil (Segon Cicle), Educació Primària, Educació Especial i Educació Secundària Obligatòria: concert de règim general amb efecte des de l'inici del curs acadèmic 2006/2007 fins a la finalització del curs 2008/2009.  
. Batxillerat i Cicles Formatius, concerts de règim singular amb efecte des de l'inici del curs acadèmic 2006/2007 fins a la finalització del curs 2008/2009.  
Tercer  
En el cas de Cicles Formatius de Grau Mitjà o Superior:  
Les unitats de primer curs per a les quals ha de considerar-se que s'aprova el concert són, per a cada centre, les que s'expressen en els annexos a què es referix la disposició addicional segona, sempre que després de la comprovació prèvia de la inspecció educativa s'hagen constituït, inclòs el període extraordinari de presentació de sol·licituds, per un nombre mínim de:   
a) 15 alumnes, en termes generals.  
b) 12 alumnes en els cicles de les famílies següents: «Manteniment de vehicles autopropulsats», «Indústries alimentàries», «Manteniment i servicis a la producció», «Electricitat i electrònica», «Fabricació mecànica», «Activitats agràries», «Fusta i moble» i «Tèxtil, confecció i pell».  
Esta relació d'alumnes per unitats serà exigida en tots els centres que actualment tinguen concertades unitats de Cicles Formatius de grau Mitjà o Superior.  
El titular del centre serà responsable del compliment del requisit en el moment de la firma del concert, i el seu incompliment serà causa d'extinció del concert educatiu. Tot això, de conformitat amb els articles 16 i 47.h del Reial Decret 2377/1985, de 18 de desembre. Així mateix, les direccions territorials han de sol·licitar a la Inspecció Educativa informe sobre el seu compliment, el qual haurà d'emetre's al final del termini de matrícula i abans de la firma del concert.  
Les unitats de segon curs dels Cicles Formatius de Grau Mitjà o Superior, destinades exclusivament a la realització de la Formació en Centres de Treball, (en avant FCT) s'agruparan quan es tracte dels mateixos cicles, o de cicles la titulació dels quals per a impartir-los siga la mateixa, i sempre que no sobrepassen els 20 alumnes que realitzen la FCT.  
Els cicles o unitats que no hagen obtingut el nombre mínim d'alumnes no es consideraran concertats ni constaran en el document corresponent que s'haja de firmar i, si és el cas, esta circumstància suposarà la modificació del concert que ja tenien firmat per al període des del curs 2005/2006 fins al curs 2008/2009. La mencionada circumstància serà notificada a la Direcció General d'Ensenyament per part de les direccions territorials, abans de l'inici del pròxim curs, a fi que la Direcció General d'Ensenyament puga redactar la proposta d'orde on es faça pública la resolució efectiva final.  
Quart  
Els titulars dels centres privats beneficiaris d'una resolució totalment o parcialment estimatòria d'un expedient de renovació, incorporació, pròrroga o modificació de concerts educatius, han d'acreditar, amb caràcter previ a la firma del corresponent document administratiu amb la Conselleria de Cultura, Educació i Esport, que continuen mantenint la titularitat del centre i que es troben al corrent de les seues obligacions tributàries i davant de la Seguretat Social.  
La documentació que s'ha d'aportar és la indicada en l'apartat sèptim de l'Orde de 29 de desembre del 2004 de la Conselleria de Cultura, Educació i Esport.  
Transcorregut un mes de la publicació o notificació de l'orde, per la qual s'estime totalment o parcialment la renovació, incorporació d'un centre al règim de concerts o la pròrroga o modificació del concert, sense haver presentat, sense causa justificada, l'anterior documentació, la titularitat del centre perdrà el dret a la subscripció del corresponent document administratiu de concert, sense perjuí que puga tornar a iniciar un nou expedient, en el temps i forma establits, per a qualsevol altre curs acadèmic posterior.  
Quint  
Les renovacions, incorporacions, pròrrogues i modificacions de concerts que es resolen per la present orde, han de formalitzar-se en els corresponents documents administratius, d'acord amb els models aprovats per Orde de la Conselleria de Cultura, Educació i Esport de 29 de desembre del 2004, en el mes següent a la publicació o notificació de la present orde, a les dependències de la direcció territorial corresponent. A este efecte, els directors territorials de Cultura, Educació i Esport han de notificar a les persones interessades el dia i hora en què hagen de subscriure el document administratiu, que haurà de ser firmat pel director territorial de Cultura, Educació i Esport corresponent i el titular del centre docent privat o persona que exercisca la representació legal.  
Si el titular del centre docent, sense causa justificada, no subscriu el document administratiu el dia notificat, hi perdrà el dret.  
Disposició addicional primera  
Les resolucions dels expedients de renovació, incorporació, pròrroga i modificació dels concerts educatius continguts en la present orde s'inscriuran en el Registre de Centres Docents de la Comunitat Valenciana.  
Disposició addicional segona  
A la present orde s'adjunten els annexos corresponents a cada un dels supòsits següents:  
Annex I. Renovació dels concerts d'Educació Infantil (Segon Cicle) que tot i estar formalitzats en règim singular passaran a règim general, en aplicació del calendari previst en la disposició addicional primera de l'Orde de 29 de desembre del 2004.  
Annex II. Incorporacions i modificacions dels concerts educatius dels nivells corresponents a Educació Infantil (Segon Cicle), Educació Especial, Educació Primària i Educació Secundària Obligatòria.  
Annex III. Incorporacions i modificacions dels concerts educatius de Batxillerat i Cicles Formatius.  
Annex IV. Pròrrogues dels concerts provisionals.  
Disposició transitòria única  
Les unitats estimades per a l'accés al concert educatiu provisional, així com els concerts que s'emparen en autoritzacions també de caràcter provisional, tindran una duració limitada al curs 2006/2007.  
Disposició final  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es pordrà recorrer potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller de Cultura, Educació i Esport en el termini d'un mes, a comptar des de l'endemà de la notificació o publicació, segons corresponga.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la notificació o publicació, segons corresponga.  
València, 18 de juliol de 2006  
El conseller de Cultura, Educació i Esport,  
ALEJANDRO FONT DE MORA TURÓN